DA Den Europæiske Unions Tidende C 239/12

Rådets begrundelse: Rådets førstebehandlingsholdning (EU) nr. 10/2015 med henblik på vedtagelse af Europa-Parlamentets og Rådets forordning om ændring af Rådets forordning (EF) nr. 515/97 om gensidig bistand mellem medlemsstaternes administrative myndigheder og om samarbejde mellem disse og Kommissionen med henblik på at sikre den rette anvendelse af told- og landbrugsbestemmelserne

(2015/C 239/02)

I. INDLEDNING

1. Den 26. november 2013 forelagde Kommissionen Rådet ovennævnte forslag, der bygger på artikel 33 og 325 i traktaten om Den Europæiske Unions funktionsmåde og har til formål at forbedre systemet til bekæmpelse af svig på toldområdet.

2. Revisionsretten afgav udtalelse den 18. marts 2014.

3. Den 15. april 2014 vedtog Europa-Parlamentet sin førstebehandlingsholdning (1).

4. Toldunionsgruppen gennemgik forslaget på flere møder under det græske og det italienske formandskab og nåede på sit møde den 9. september 2014 til bred enighed om formandskabets kompromistekst, jf. dok. 13179/14, idet AT og DE stemte imod, og ES undlod at stemme.

5. Den 23. september 2014 gav De Faste Repræsentanters Komité formandskabet mandat til at indlede triloger med Europa-Parlamentet.

6. Der blev afholdt tre triloger den 10. november, den 10. december og den 18. december 2014 (2). Det kompromis, der blev opnået på dette møde, blev godkendt af De Faste Repræsentanters Komité. Europa-Parlamentet meddelte derfor Rådet ved skrivelse af 23. marts 2015, at Europa-Parlamentet ville godkende Rådets holdning uden ændringer ved andenbehandlingen.

7. På denne baggrund nåede Rådet på samlingen den 20. april 2015 til politisk enighed som gengivet i dok. 7565/15.

II. FORMÅL

8. Denne forordning fastsætter ændringer af forordning (EF) nr. 515/97. Disse ændringer tager sigte på at fjerne smuthuller i de eksisterende systemer til afsløring af toldrelateret svig og tackle forsinkelserne i OLAF's undersøgelser, strømline tilsynet med databeskyttelse og afklare muligheden for at begrænse datasynligheden og bestemmelserne om antageligheden af bevismidler indsamlet inden for rammerne af gensidig bistand.

III. ANALYSE AF RÅDETS FØRSTEBEHANDLINGSHOLDNING

A. Generelt

9. Rådet har indført en række ændringer i forhold til det oprindelige forslag og ændret tekstens struktur betydeligt. Europa-Parlamentet vedtog parallelt 53 ændringer til Kommissionens forslag. Rådets førstebehandlingsholdning ændrer derfor Kommissionens oprindelige forslag ved delvis at omarbejde det på grundlag af den enighed, der blev opnået med Europa-Parlamentet.

B. De vigtigste politiske spørgsmål

10. Definitioner

Definitionen af »toldlovgivning« er blevet ændret i overensstemmelse med forordning (EU) nr. 952/2013, og definitionerne af »Unionens toldområde« og »transportør« er blevet tilføjet.

11. Antagelige bevismidler

Rådet har præciseret reglerne om antageligheden af bevismidler i administrative og retlige procedurer.

12. Databaser

Formålet med og indholdet og anvendelsen af de databaser, der oprettes i henhold til denne forordning, er blevet præciseret. Rådet har fastsat, at medlemsstaterne bør have samme muligheder som Kommissionen for adgang til CSM-databasen, og at oplysninger om udførsel af følsomme varer, såsom tobak og tobaksvarer, alkohol og alkoholholdige drikkevarer og energiprodukter, bør indberettes af transportørerne til »Container Status Messages (CSM)«, CSM-databasen. Muligheden for at overføre udvalgte oplysninger fra databasen vedrørende indførsel, udførsel og transit til internationale organisationer eller EU-agenturer er blevet trukket tilbage.

13. Containerbevægelser mellem tredjelande

Rådet har uddybet reglerne om, hvilke containerbevægelser der ikke bør indberettes til CSM-databasen.

14. Databeskyttelse

Henvisningerne til reglerne om databeskyttelse er blevet strømlinet i henhold til forordning (EF) nr. 45/2001.

15. Kommissionens anmodning om dokumenter fra medlemsstaterne

Rådet har præciseret, at dokumentation vedrørende indførsels- og udførselsangivelser fremsendes af medlemsstaterne efter anmodning fra Kommissionen, og at en sådan anmodning skal behandles inden for en frist på fire uger.

16. Lagring af oplysninger

Oplysninger, der er registreret i toldinformationssystemet (CIS), bør opbevares i en periode på højst fem år, som i begrundede tilfælde kan forlænges med yderligere to år.

17. Vurdering

Rådet har fastsat bestemmelser om, at Kommissionen to år efter forordningens ikrafttræden skal gennemføre en vurdering af behovet for at udvide omfanget af oplysningerne om udførsel og oplysningerne om bevægelser til lands og i luften i de relevante databaser.

18. Anvendelsesdato

Anvendelsesdatoen er blevet fastsat til den 1. september 2016 under hensyntagen til de delegerede retsakter og gennemførelsesretsakter, der skal vedtages, og de forberedende opgaver, som medlemsstaterne skal gennemføre.

19. Betragtninger

Rådet har ændret betragtningerne, så de stemmer overens med de ændrede dispositive dele af forordningen og tager hensyn til visse betænkeligheder fra Europa-Parlamentets side.

IV. KONKLUSION

Rådet har i sin holdning fuldt ud taget hensyn til Kommissionens forslag og til Europa-Parlamentets førstebehandlingsholdning.

(1) Dok. 8658/14 CODEC 1023 UD 112 AGRI 294 ENFOCUSTOMS 46 PE 250.

(2) En række udestående tekniske spørgsmål blev efterfølgende behandlet i januar 2015 af det lettiske formandskab.